РЕГЛАМЕНТ (ЕО) № 811/2007 НА КОМИСИЯТА
от 11 юли 2007 година
за изменение на Регламент (ЕО) № 917/2004 за определянето на подробни правила за прилагане на Регламент (ЕО) № 797/2004 на Съвета относно мерките за подобряване на общите условия за производство и търговия с пчелни продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 797/2004 на Съвета от 26 април 2004 г. относно мерките за подобряване на общите условия за производство и търговия с пчелни продукти (1), и по-специално член 6 от него,
като има предвид, че:
(1)
За да се избегне каквато и да била неяснота, следва точно да се установи в член 2, параграф 3 от Регламент (ЕО) № 917/2004 на Комисията (2), че мерките, предвидени в програмите в областта на пчеларството, е необходимо да бъдат предприети преди края на годината, към която се отнасят.
(2)
Възможността за промяна на финансовите лимити за всяка мярка на дадена програма в областта на пчеларството в рамките на съответната година, без да се налага одобрение на тази промяна по процедурата, предвидена в член 5 от Регламент (ЕО) № 797/2004, е понастоящем ограничена до максимум 20 % от тези лимити.
(3)
Този таван от 20 % се оказа твърде ограничаващ от административна гледна точка както за държавите-членки, така и за Комисията. Следователно е уместно той да бъде премахнат.
(4)
С цел постигане на опростяване, адаптирането на действията, предвидени в програмите в областта на пчеларството за съответната година, трябва да се извършва по-гъвкаво, а така също ограниченията, касаещи евентуално ново преразпределение на средствата за видовете мерки в рамките на отпуснатия на всяка държава-членка бюджет, трябва следователно да отпаднат.
(5)
Би следвало да се предвиди изискване адаптирането на действията на програмите в областта на пчеларството да бъдат съобщавани на Комисията веднага щом за някои действия това не е било направено в първоначално обявената тригодишна програма.
(6)
Следователно Регламент (ЕО) № 917/2004 следва да бъде изменен.
(7)
Мерките, предвидени в настоящия регламент, са в съответствие със становището на Управителния комитет по птиче месо и яйца,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 917/2004 се изменя, както следва:
1)
Член 2 се изменя, както следва:
а)
в параграф 1 втора алинея се премахва;
б)
в параграф 3 първото изречение се заменя със следния текст:
„Мерките на програмите в областта на пчеларството, предвидени за всяка отделна година от тригодишния период, трябва да бъдат изцяло предприети преди 31 август на финансовата година, към която се отнасят.“
2)
Член 6 се заменя със следното:
„Член 6
Мерките на програмите в областта на пчеларството могат да бъдат адаптирани в рамките на една финансова година, без това да нарушава съответствието им с член 2 от Регламент (ЕО) № 797/2004. Финансовите лимити на всяка от гореспоменатите мерки могат да бъдат изменяни в степен, в която общият таван на прогнозите за годишни разходи не е надхвърлен и участието на Общността във финансирането на програмите в областта на пчеларството не надвишава 50 % от разходите за сметка на съответната държава-членка.
Съответната държава-членка съобщава на Комисията всеки проект за адаптиране на действията в рамките на една финансова година по силата на първа алинея веднага щом някое действие не е било първоначално предвидено и обявено в тригодишната програма. При липса на възражение от страна на Комисията, предвиденото адаптиране влиза в сила на първия ден от втория месец след гореспоменатото съобщение.
В срок до два месеца след приключване на всяка финансова година държавите-членки предоставят на Комисията обобщена справка за изпълнението на разходите по вид действие.“
3)
Член 7 се премахва.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 юли 2007 година.